DECIZIA CONSILIULUI
din 19 ianuarie 2010
pentru a stabili dacă Grecia a întreprins acțiuni eficiente drept răspuns la recomandarea Consiliului din 27 aprilie 2009
(2010/291/UE)
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 126 alineatul (8), coroborat cu articolul 126 alineatul (13) și articolul 136,
având în vedere recomandarea Comisiei,
întrucât:
(1)
În conformitate cu articolul 126 alineatul (1) din Tratatul privind funcționarea Uniunii Europene, statele membre trebuie să evite deficitele publice excesive.
(2)
Pactul de stabilitate și creștere are la bază obiectivul unor finanțe publice solide ca mijloc de consolidare a condițiilor pentru stabilitatea prețurilor și pentru o creștere susținută și durabilă, care să contribuie la crearea de locuri de muncă. Pactul de stabilitate și creștere include Regulamentul (CE) nr. 1467/97 al Consiliului din 7 iulie 1997 privind accelerarea și clarificarea aplicării procedurii de deficit excesiv (1), care a fost adoptat cu scopul de a favoriza corectarea rapidă a deficitelor publice excesive.
(3)
Reforma din 2005 a Pactului de stabilitate și creștere a căutat să întărească eficacitatea și bazele economice ale acestuia, precum și să protejeze sustenabilitatea finanțelor publice pe termen lung. Ea avea ca obiectiv garantarea faptului că situația economică și bugetară este pe deplin luată în considerare în toate etapele procedurii de deficit excesiv. Astfel, Pactul de stabilitate și creștere constituie cadrul care sprijină politicile guvernamentale pentru o revenire rapidă la poziții bugetare solide ținând cont de situația economică.
(4)
La 27 aprilie 2009, Consiliul a decis, în conformitate cu articolul 104 alineatul (6) din Tratatul de instituire a Comunității Europene, la recomandarea Comisiei, că în Grecia există un deficit excesiv (2).
(5)
La 27 aprilie 2009, Consiliul, tot pe baza unei recomandări a Comisiei, a adoptat o recomandare (3) în temeiul articolului 104 alineatul (7) din Tratatul de instituire a Comunității Europene adresată autorităților elene, prin care le invita pe acestea să pună capăt situației de deficit excesiv cel târziu în 2010, prin aducerea într-un mod credibil și sustenabil a deficitului public sub nivelul de 3 % din PIB. În acest scop, Consiliul a stabilit data de 27 octombrie 2009 ca termen-limită pentru ca guvernul elen să întreprindă acțiuni eficiente.
(6)
Progresele realizate în ceea ce privește îmbunătățirea colectării și a prelucrării datelor statistice și a raportării lor, în special a datelor administrațiilor publice, conform cererii Consiliului, au fost insuficiente. Ultima revizuire a notificării din octombrie 2009 nu a fost validată de Eurostat, din cauza incertitudinilor majore cu privire la cifrele notificate de autoritățile elene. Procedurile existente menite să asigure furnizarea rapidă și corectă a datelor generale ale administrațiilor publice prevăzute de legislația în vigoare sunt în mod evident deficiente.
(7)
Evaluarea acțiunii întreprinse de Grecia pentru corectarea deficitului excesiv până în 2010, ca răspuns la recomandarea emisă de Consiliu în temeiul articolului 104 alineatul (7) din Tratatul de instituire a Comunității Europene, conduce la următoarele concluzii:
-
în urma recomandării emise de Consiliu în aprilie 2009 în temeiul articolului 104 alineatul (7), autoritățile elene au implementat măsurile cu efect de reducere a deficitului incluse în legea bugetului 2009, în versiunea actualizată din ianuarie 2009 a programului de stabilitate și în pachetul de măsuri fiscale suplimentare din martie 2009. Cu toate acestea, deși deteriorarea condițiilor macroeconomice a fost mai pronunțată decât anticipaseră autoritățile, finanțele publice s-au deteriorat cu mult mai mult decât era de așteptat, din cauza unei încetiniri a activității economice mai puternice decât se prevăzuse și, într-o mare măsură, a politicilor bugetare implementate de guvernul elen. Mai concret, pe partea de cheltuieli, execuția bugetului din 2009 indică depășiri considerabile ale cheltuielilor în 2009, mai mult de jumătate din valoarea acestora fiind atribuită cheltuielilor pentru remunerarea salariaților, care le-au depășit pe cele înscrise în buget, și creșterii cheltuielilor de capital. Pe partea de venituri, executarea bugetului pe 2009 indică deficiențe majore în cadrul sistemului de colectare a impozitelor, inclusiv în privința disciplinei fiscale;
-
la 25 iunie 2009, autoritățile elene au anunțat măsuri discreționare suplimentare de reducere a deficitului, al căror impact bugetar era estimat la aproximativ 1¼ % puncte procentuale din PIB. Cu toate acestea, majoritatea măsurilor nu au fost aplicate până în prezent de autoritățile elene; ele reprezintă, în proporție de aproape un punct procentual din PIB, măsuri temporare (one-off) care vizează veniturile, așadar nu sunt conforme cu recomandările Consiliului de a consolida ajustarea fiscală în 2009 prin măsuri permanente, în special pe partea de cheltuieli;
-
mai mult, măsurile de consolidare fiscală aplicate în 2009 nu sunt suficiente pentru a atinge ținta de deficit public de 3,7 % din PIB în 2009. Ele nu vizează nici provocările rezultate din dezechilibrele externe și din poziția competitivă deteriorată a economiei Greciei, așa cum a recomandat Consiliul;
-
creșterea semnificativă preconizată a ponderii datoriei în PIB depășește impactul deteriorării situației împrumuturilor nete ale administrațiilor publice, ceea ce indică insuficiența eforturilor de a controla factorii care contribuie la schimbarea nivelului datoriei, alții decât împrumuturile nete.
(8)
În concluzie, scăderea considerabilă a veniturilor și depășirile cheltuielilor au determinat deteriorarea puternică a poziției bugetare a Greciei în 2009, care nu poate fi atribuită decât în parte deteriorării condițiilor macroeconomice și, prin urmare, se datorează în principal unei reacții insuficiente a autorităților elene la recomandarea care le-a fost adresată de Consiliu în aprilie 2009 în temeiul articolului 104 alineatul (7) din Tratatul de instituire a Comunității Europene,
ADOPTĂ PREZENTA DECIZIE:
Articolul 1
Grecia nu a întreprins acțiuni eficiente ca răspuns la recomandarea Consiliului din 27 aprilie 2009 în decursul perioadei stabilite în respectiva recomandare.
Articolul 2
Prezenta decizie se adresează Republicii Elene.
Adoptată la Bruxelles, 19 ianuarie 2010.